Dacă ați trecut în ultima lună pe Calea Griviței din București, pe lângă fostul cinematograf Dacia, ulterior cunoscut ca Marconi, poate v-ați întrebat ce-i cu portocaliul ăla strident care acum pereții scorojiți ai clădirii părăsite.

Ei bine, prin octombrie, Alexandru Ciubotariu, cunoscut în popor ca Pisica Pătrată, artist grafic cu vechime în street art și bandă desenată, a acceptat să participe la Marconi playground. Inițiativa din cadrul Programului cultural București-Orașul in-vizibil 2016 își propune să atragă atenția asupra degradării peisajului urban, dar și asupra scăderii numărului de cinematografe din capitală.

Cinematograful Marconi este singurul rămas în picioare în zonă, din cele șase răsfirate în zona Gării de Nord până în anii ‘90. Deschis în 1930, cinematograful a avut o istorie lungă și complicată, care a reflectat toate transformările prin care a trecut România în ultimul secol. Dacă primul nume i-a fost dat în memoria lui Guglielmo Marconi, fizician italian recompensat ăn 1909 cu Nobelul pentru Fizică, în urma contribuției lui la dezvoltarea telegrafiei fără fir, în primii ani de comunism, a fost rebotezat Cinema Popov. Rusul Alexander Stepanovici Popov a fost, la rândul lui fizician, e considerat inventatorul radioului, iar munca lui s-a bazat mult pe descoperirile anterioare ale lui Marconi. Apoi, în anii '60, Cinema Popov, fost Cinema Marconi, a devenit Cinema Dacia, pentru ca imediat după Revoluție, clădirea să fie scoasă din uz. Încet-încet, a devenit ruină și, chiar dacă în 2006 a fost retrocedat, monumentul istoric rămâne până azi o relicvă. Așa că, până la demolarea sau renovarea lui, panourile portocalii, pe care tronează personajele Pisicii Pătrate, și care mai că seamănă cu autocolantele ambulanțelor, vor sta acolo, ca un reminder a ce a fost, ce ar fi putut să fie și, desigur, a ceea ce e, acum, clădirea-monument. Iar autorul lor ne-a zis câteva cuvinte despre proiect.